ক্রিকেট ছেড়ে সেনাবাহিনীতে যোগ দেবেন এই ক্রিকেটার। নিজের দেশের সেনাবাহিনী হলেও না হয় কথা ছিল! তাই বলে পাকিস্তানের সেনাবাহিনী? এমন ইচ্ছা হল কার? কোন দেশের ক্রিকেটারের?
পিএসএল অর্থাৎ পাকিস্তান সুপার লিগের ফাইনালে নিরাপত্তাব্যবস্থা দেখে খুশিতে ডগমগ হয়ে ওয়েস্ট ইন্ডিজের ক্রিকেটার মারলন স্যামুয়েলস বেনজির ইচ্ছার কথা জানিয়েছেন। পাকিস্তান সেনাবাহিনীর প্রেমেই যেন গিয়েছেন তিনি। স্যামুয়েলস পাক সেনাবাহিনীতে যোগ দেওয়ার ইচ্ছা পোষণ করেছেন।

স্যামুয়েলস। 
পাকিস্তান সুপার লিগে পেশোয়ার জালমির হয়ে খেলতে দেখা গিয়েছে স্যামুয়েলসকে। তিনি বলেছেন, পাকিস্তান তাঁর হৃদয়ে জায়গা করে নিয়েছে। পাকিস্তানে আসা তাঁর কাছে একটা সফরের চেয়েও বেশি। মনের দিক থেকে নিজেকে একজন পাকিস্তানি হিসেবেই পরিচয় দিয়েছেন এই ক্যারিবিয়ান।
গত শনিবার পাকিস্তানের সেনাবাহিনী প্রধান জেনারেল কামার জাভেদ বাজওয়া পিএসএল চ্যাম্পিয়ন পেশোয়ার জালমি দলকে সংবর্ধনা দেন। জালমির ক্রিকেটার স্যামুয়েলস টুইটারে পোস্ট করা এক ভিডিও মেসেজে পিএসএল ফাইনালের নিরাপত্তাব্যবস্থার খুব প্রশংসা করে বলেছেন, ‘এর চেয়ে বেশি নিরাপত্তা দেওয়া সম্ভব নয়।’এখানেই শেষ নয়। স্যামুয়েলস আরও বলেন, ‘আপনাকে স্যালুট জানাই জেনারেল। আমি নিজেও একজন সৈনিক। আমি যদি আমার কাঁধে একটা ধাতব ব্যাজ লাগানোর সুযোগ পাই, তাহলে আমার পাকিস্তানে আসতে সমস্যাই নেই। আমি সেই ব্যাজটির জন্য অপেক্ষা করছি। আমি পাকিস্তান সেনাবাহিনীর অংশ হতে চাই।’